'गुरिल्ला म्याराथन'को उपाधि दुर्गा र मञ्जुलाई
जनयुद्ध दिवसको अवसरमा सोमबार सानीभेरी गाउँपालिकाले आयोजना गरेको पाचौं मौराखारा गुरिल्ला म्याराथनको पुरुषतर्फ रुकुम पश्चिमका दुर्गा बुढा र महिलातर्फको उपाधि जुम्लाकी मञ्जु रावतले हात पारेका छन् ।
रुकुम पश्चिम — जनयुद्ध दिवसको अवसरमा सोमबार सानीभेरी गाउँपालिकाले आयोजना गरेको पाचौं मौराखारा गुरिल्ला म्याराथनको पुरुषतर्फ रुकुम पश्चिमका दुर्गा बुढा र महिलातर्फको उपाधि जुम्लाकी मञ्जु रावतले हात पारेका छन् ।राष्ट्रिय खेलकुद परिषद्को सहयोगमा आयोजित म्याराथनमा पुरुषतर्फ भोजपुरका उमेश राई दोस्रो, रुकुम पश्चिमका अर्जुनकुमार वस्नेत तेस्रो र रुकुम पूर्वका हिमाल बुढा चौथो भएका छन् ।त्यस्तै महिलातर्फ खोटाङकी प्रिया राई दोस्रो, जुम्लाकी राज्यलक्ष्मी रावत तेस्रो र सुर्खेतकी विन्दु हमाल चौथो भएकी छिन् । गाउँपालिका अध्यक्ष बिर्खबहादुर विष्टका अनुसार पुरूषका लागि करिब ४८ किलोमिटर र महिलाका लागि करिब ३४ किलोमिटर दूरीमा धावकहरूलाई दौडाइएको थियो । पुरूषतर्फ प्रथमलाई १ लाख, दोस्रोलाई ७५ हजार, तेस्रोलाई ४५ हजार, चौथोलाई १५ हजार र शीर्ष १० मा पर्नेलाई ३ हजार रुपैयाँ प्रदान गरिएको छ । त्यस्तै महिला म्याराथनतर्फ प्रथमलाई ६० हजार, दोस्रोलाई ४० हजार, तेस्रोलाई २० हजार, चौथोलाई १० हजार र र्शीष १० भित्र पर्नेलाई ३ हजार नगद पुरस्कारका साथै मेडल तथा प्रथम स्थान हासिल गर्ने खेलाडीलाई कप समेत प्रदान गरिएको थियो । पुरस्कार कर्णाली प्रदेशका मुख्यमन्त्री राजकुमार शर्मा र पूर्वमन्त्री तथा रुकुम पश्चिमका प्रतिनिधिसभा सदस्य जनार्दन शर्माले संयुक्त रूपमा प्रदान गरेका थिए । 